text: Bloombergtalen
  
  publiceret: 2023-08-14 08:43:09+02:00
  Bloombergtalen er en tale, som den daværende britiske premierminister David Cameron holdt d. 23. januar 2013. Talens emne var forholdet mellem Storbritannien og Europa. I talen forpligtede Cameron sig til at afholde en folkeafstemning om Storbritanniens fortsatte medlemskab af EU.
  Talen blev holdt i lokaler, der er ejet af nyhedsagenturet Bloomberg News. Deraf navnet på talen.
  Da David Cameron blev valgt som ny leder for Conservative Party i Storbritannien i 2005, var hans dagsorden at modernisere partiet. Han ønskede at bringe partiet væk fra en udbredt opfattelse af, at det overvejende var et parti for de bedrestillede dele af befolkningen. Men på det tidspunkt hvor Cameron blev valgt til ny leder af partiet, var spørgsmålet om EU blevet så betændt, at han var nødt til at love at underkaste medlemskabet et kritisk eftersyn.
  I talen opstillede David Cameron en trepunktsplan:
  David Cameron kunne ikke få de øvrige EU-lande til at ændre fundamentet for EU, herunder grundlaget for det indre marked, de såkaldte "fire frie bevægeligheder": fri bevægelighed blandt EU-landene for kapital, varer, tjenesteydelser og arbejdskraft. Det var fra starten et urealistisk krav, at Storbritannien skulle kunne vælge arbejdskraftens frie bevægelighed fra, og derfor kunne det kun ende med, at David Camerons forhandlingsresultat blev afvist.
  David Cameron er blevet stærkt kritiseret for sin Bloombergtale. Blandt andet er han blevet beskyldt for med en dårligt forberedt folkeafstemning at risikere sit lands fremtid som medlem af EU.
  Han er ligeledes blevet kritiseret for den måde, han i Bloombergtalen brugte meget tid på at tale EU ned ved at fokusere på en opfattelse af, at medlemslandene konstant mistede indflydelse.
  Resultatet af folkeafstemningen den 23. juni 2016 blev, at 52% af vælgerne stemte for udmeldelse af EU, mens 48% stemte for fortsat britisk medlemskab.